**Cindruška**[pozn 1] (iné názvy: **cipovička**,[pozn 2] **cipuruška**,[pozn 3] **cipurušky**[pozn 4]) je druh dievčenského ľudového tanca, ženský náprotivok odzemku (poskakovanie v drepe na melódie veľmi podobné odzemkovým), v malých obmenách rozšírený na strednom Slovensku, najmä na severe,[5][2] prípadne iba Liptove.[6]

Najčastejšie sa objavoval na priadkach, pri páraní peria a pod. keď boli dievčatá usedené a chceli sa rozhýbať.[4] Tancoval sa ako sólo v dvojiciach, do kríža vo štvorici. Zriedkavejšie podoby bol kolektívny tanec a iba výnimočne s chlapcom.[7] Na Liptove sa praktikoval ešte v prvej polovici 20. storočia.[5]

Choreografia
------------

Cyril Zálešák opísal choreografiu cipovičky z Liptovských Sliačov nasledovne: *„...dievčatá* [poskakujú] *v drepe znožnom v rytme hudby. Pôvodne to bol viac individuálny tanec (hra) – každá tanečnica sa snažila ukázať, ako vie v drepe skákať a ako dlho vydrží. Neskôr sa z toho vyvinula Cipovička v štvorke: V postavení do kríža sa chytia dve a dve (oproti sebe stojace dievčatá) za pravé ruky. Najprv chodia chvíľu po kruhu zvláštnym prísunovým krokom s poklesom na vykročenej nohe a nadnosením pri prísune (ktorý sa robí s počuteľným šúchaním prisunovanej nohy)* [v 2/4 rytme: ľavá, pravá, ľavá, pravá]*. V príhodnom okamihu si všetky čupnú a poskakujú v drepe podľa rytmu hudby, pričom sa pohybujú po kruhu dopredu, inokedy sa vrtia na mieste, prípadne si pritom tlieskajú v pokrčení predpažmo."*[8]

Text
----

Názov „cipovička" je známy predovšetkým z detskej riekanky:

*Cip, cip, cipovička,*
*mak, mak, makovička,*
*cipovička cipová,*
*makovička maková.*
### Cipovička z Liptovských Sliačov

*Cip, cip, cipovička, mak, mak, makovička,*
*mám prstenček noví, dám ho frajerovi.*
*Bou bi ten Jánošík, bou bi ten bojovau,*
*kebi si bou svoj opašťek, na stole ňeňehau.*
*Cip, cip, cipovička, mak, mak, makovička,*
*mám prstenček noví, dám ho frajerovi,*
*stará baba veďela, tá ho vizraďila,*
*že Jánošíkov opašťek na stole viďela.*[4]
### Cipuruška zo Zvolenskej Slatiny

*Cip, cip, cipuruški, mak, mak, makuruški,*
*ej, popod les, popod les, uhrizol ma čierni pes,*
*ej na kopu, na kopu, ňever chlapcu, ako psu,*
*aľe ti ver ďievčaťu, ako tomu vtáťaťu.*
*Mám, mám prsťeň noví, dám, dám frajerovi,*
*dám, dám, neverušu, dám, dám, na muoj dušu, dám.*[5]

Poznámky
--------

1. ↑  Názov na Dolnom Liptove,[1] ale aj vo Východnej, Važci, Pohronskej Polhore.[2]
2. ↑  Názov na Hornom Liptove,[3] ale aj v Liptovských Sliačoch.[2]
3. ↑  Názov vo Zvolenskej Slatine.[4]
4. ↑  Názov v Dobrej Nive.[2]

Referencie
----------

1. ↑  Buzássyová, Klára; Jarošová, Alexandra, edi. (2006), „cindruška", *Slovník súčasného slovenského jazyka*, A – G, Bratislava: Veda, ISBN  8022409324
2. 1 2 3 4  Zálešák, Cyril (1964), *Ľudové tance na Slovensku*, Bratislava: Osveta, str. 277, OCLC 4506277
3. ↑  Doruľa, Ján et al. (1967), „Čítame Slovník slovenského jazyka", *Kultúra slova* 1 (10): 326-332, ISSN 0023-5202,   (poznámka č. 6 na s. 329)
4. 1 2 3  Zálešák, Cyril (1964), *Ľudové tance na Slovensku*, Bratislava: Osveta, str. 281, OCLC 4506277
5. 1 2 3  Kľučárová, Dana (2011), „cindruška", in Kiliánová, Gabriela, *Tradičná ľudová kultúra Slovenska slovom a obrazom : elektronická encyklopédia*, Bratislava: Koordinačné centrum tradičnej ľudovej kultúry SĽUK; Ústav etnológie SAV
6. ↑  Mázorová, Mária; Ondrejka, Kliment (1991), *Slovenské ľudové tance*, Bratislava: Slovenské pedagogické nakladateľstvo, str. 134, ISBN  80-08-00322-7
7. ↑  Botík,, Ján; Slavkovský, Peter, edi. (1995), „cindruška", *Encyklopédia ľudovej kultúry Slovenska*, 1, Bratislava: Veda, str. 62-63, ISBN  8022402354
8. ↑  Zálešák, Cyril (1964), *Ľudové tance na Slovensku*, Bratislava: Osveta, str. 281-282, OCLC 4506277